CELEX: 32009D0755
Language: da
Date: 2009-10-13 00:00:00
Title: 2009/755/EF: Kommissionens afgørelse af 13. oktober 2009 om vedtagelse af en finansieringsafgørelse for 2009 om en forberedende foranstaltning vedrørende kontrolsteder

14.10.2009   
            
            
               DA
            
            
               Den Europæiske Unions Tidende
            
            
               L 269/26
            
         
      KOMMISSIONENS AFGØRELSE
   
   af 13. oktober 2009
   om vedtagelse af en finansieringsafgørelse for 2009 om en forberedende foranstaltning vedrørende kontrolsteder
   (2009/755/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget (1), særlig artikel 49, stk. 6, litra b), og artikel 75, stk. 2,
   under henvisning til Kommissionens forordning (EF, Euratom) nr. 2342/2002 af 23. december 2002 om gennemførelsesbestemmelser til Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget (2) (i det følgende benævnt »gennemførelsesbestemmelserne«), særlig artikel 90, og
   ud fra følgende betragtninger:
   
               (1)
            
            
               I meddelelsen fra Kommissionen til Europa-Parlamentet og Rådet om en EF-handlingsplan for dyrebeskyttelse og dyrevelfærd (2006-2010) (3) peges der på, at et af indsatsområderne skal være højnelse af de nuværende minimumsnormer for dyrebeskyttelse og dyrevelfærd i tråd med nye videnskabelige data og socioøkonomiske vurderinger samt sikring af effektiv håndhævelse.
            
         
               (2)
            
            
               I fællesskabslovgivningen er der med henblik på beskyttelse af bestemte kategorier af befordrede dyrs velfærd fastsat krav vedrørende længste transporttider, hvorefter dyrene skal aflæsses, fodres og vandes samt have hvile. Sådanne obligatoriske pauser under transport af dyr over lange afstande vil finde sted på kontrolsteder som defineret i artikel 1, stk. 1, i Rådets forordning (EF) nr. 1255/97 af 25. juni 1997 om fællesskabskriterier for kontrolsteder og tilpasning af den ruteplan, der er omhandlet i direktiv 91/628/EØF (4).
            
         
               (3)
            
            
               Den øgede transport af dyr ad landevejen over lange afstande har medført et behov for forbedrede kontrolsteder. Det er nødvendigt at fastsætte kvalitetskriterier for kontrolsteder gennem en høring af de berørte parter og indhentning af teknisk ekspertrådgivning og bestemme, hvilke EF-dækkende strategier der bør lægges for at forbedre transportvirksomhedernes anvendelse af kontrolstederne.
            
         
               (4)
            
            
               Desuden mangler der nogle steder kontrolsteder, og en række eksisterende kontrolsteder er af ringe kvalitet. Der bør derfor iværksættes en forberedende foranstaltning, herunder opførelse eller istandsættelse af visse kontrolsteder.
            
         
               (5)
            
            
               I 2008 offentliggjorde Kommissionen en indkaldelse af forslag vedrørende en lignende forberedende foranstaltning, men ingen af de modtagne forslag opfyldte minimumskravene i indkaldelsen på grund af utilstrækkelige oplysninger om projekternes økonomiske bæredygtighed og om kilden til medfinansiering.
            
         
               (6)
            
            
               Der bør ydes fællesskabsstøtte til den pågældende forberedende foranstaltning. I De Europæiske Fællesskabers almindelige budget for 2009 har budgetmyndigheden afsat 4 000 000 EUR til en forberedende foranstaltning vedrørende kontrolsteder.
            
         
               (7)
            
            
               Nærværende afgørelse er en finansieringsafgørelse som omhandlet i artikel 75, stk. 2, i Rådets forordning (EF, Euratom) nr. 1605/2002 og artikel 90 i forordning (EF, Euratom) nr. 2342/2002 af 23.
            
         
               (8)
            
            
               I henhold til artikel 83 i forordning (EF, Euratom) nr. 1605/2002 skal udgifter fastsættes, anvises og betales inden for de tidsfrister, der fastsættes i gennemførelsesbestemmelserne.
            
         
               (9)
            
            
               Med henblik på anvendelsen af denne afgørelse bør »væsentlig ændring« defineres i overensstemmelse med artikel 90, stk. 4, i forordning (EF) nr. 2342/2002 —
            
         TRUFFET FØLGENDE AFGØRELSE:
   Artikel 1
   Herved vedtages den forberedende foranstaltning, der er beskrevet i bilaget (i det følgende benævnt »den forberedende foranstaltning«).
   Artikel 2
   Ved anvendelsen af denne afgørelse gælder definitionen af »kontrolsted« i artikel 1, stk. 1, i forordning (EF) nr. 1255/97.
   Artikel 3
   EF-tilskuddet til gennemførelse af den forberedende foranstaltning er på højst 4 000 000 EUR og finansieres over budgetpost 17 04 03 03 i De Europæiske Fællesskabers almindelige budget for 2009.
   Artikel 4
   1.   Den anvisningsberettigede kan foretage ændringer i forhold til denne afgørelse, som ikke betragtes som væsentlige, jf. artikel 90, stk. 4, i forordning (EF, Euratom) nr. 2342/2002, i overensstemmelse med princippet om forsvarlig økonomisk forvaltning og om proportionalitet.
   2.   Kumulerede ændringer af de beløb, der er tildelt foranstaltningerne omfattet af den forberedende foranstaltning, og som ikke overstiger 10 % af det i artikel 3 anførte maksimale tilskud, betragtes ikke som væsentlige, jf. artikel 90, stk. 4, i forordning (EF, Euratom) nr. 2342/2002, forudsat at de ikke i betydelig grad påvirker arbejdsprogrammets karakter og målsætninger.
   
      Udfærdiget i Bruxelles, den 13. oktober 2009.
      
         
            På Kommissionens vegne
         
         Androulla VASSILIOU
         
         
            Medlem af Kommissionen
         
      
   
   
      (1)  EFT L 248 af 16.9.2002, s. 1.
   
      (2)  EFT L 357 af 31.12.2002, s. 1.
   
      (3)  KOM(2006) 13 endelig.
   
      (4)  EFT L 174 af 2.7.1997, s. 1.
   
      BILAG
      
         FORBEREDENDE FORANSTALTNING VEDRØRENDE KONTROLSTEDER FOR 2009
      
      1.1.   Indledning
      
      Denne forberedende foranstaltning omfatter to gennemførelsesforanstaltninger i 2009. På grundlag af den forberedende foranstaltnings målsætninger er budgettildelingen og de primære foranstaltninger som følger:
      
                  —
               
               
                  indkøb (gennemført ved direkte central forvaltning): 200 000 EUR
               
            
                  —
               
               
                  tilskud (gennemført ved direkte central forvaltning eller ved indirekte central forvaltning, hvis forvaltningen uddelegeres til gennemførelsesorganer): 3 800 000 EUR
               
            1.2.   Indkøb: En gennemførlighedsundersøgelse vedrørende en certificeringsordning for kontrolsteder af høj kvalitet
      
      Det samlede budget til indkøbsaftaler i 2009 beløber sig til 200 000 EUR.
      RETSGRUNDLAG
      Forberedende foranstaltning, jf. artikel 49, stk. 6, litra b), i Rådets forordning (EF, Euratom) nr. 1605/2002.
      BUDGETPOST
      17 04 03 03
      VEJLEDENDE ANTAL OG ARTEN AF PLANLAGTE AFTALER
      En undersøgelse, der skal evaluere gennemførligheden af en certificeringsordning for kontrolsteder
      INDHOLDET AF DE PLANLAGTE AFTALER
      Undersøgelsen har til formål at indsamle oplysninger om kontrolstedernes nuværende status og anvendelse i Fællesskabet med henblik på at vurdere, hvilke kvalitetskriterier der kunne definere kontrolsteder af høj kvalitet. Undersøgelsen skal endvidere se nærmere på gennemførligheden af en certificeringsordning for sådanne kontrolsteder.
      GENNEMFØRELSE
      Gennemførelsen varetages direkte af Generaldirektoratet for Sundhed og Forbrugere.
      DEN VEJLEDENDE TIDSRAMME FOR IVÆRKSÆTTELSEN AF PROCEDURERNE FOR INDGÅELSE AF AFTALER
      Det forventes, at undersøgelsen vil løbe over højst seks måneder, og at den gennemføres under en rammeaftale. Anmodninger om tjenesteydelser iværksættes efter vedtagelsen af denne afgørelse.
      SÆRLIG AFTALE
      Undersøgelsen gennemføres via rammekontrakten for evaluering 2009-2013 under Generaldirektoratet for Sundhed og Forbrugere: Ref./Rammekontrakt om evaluering, konsekvensanalyse og beslægtede tjenesteydelser: Parti nr. 3, Fødekæde SANCO/2008/01/055 parti nr. 3.
      1.3.   Tilskud til opførelse eller istandsættelse af kontrolsteder
      
      Tilskud ydes på grundlag af en skriftlig aftale (»tilskudsaftale«).
      RETSGRUNDLAG
      Forberedende foranstaltning, jf. artikel 49, stk. 6, litra b), i Rådets forordning (EF, Euratom) nr. 1605/2002.
      BUDGETPOST
      17 04 03 03
      PRIORITETERNE FOR ÅRET, DE MÅL, SOM SKAL OPFYLDES, OG DE FORVENTEDE RESULTATER
      Den øgede transport af dyr ad landevejen over lange afstande har medført et behov for forbedrede kontrolsteder, hvor dyrene skal hvile. Af hensyn til dyresundheden og dyrevelfærden har det været nødvendigt at træffe særlige foranstaltninger, for at dyrene undgår stress, samtidig med at spredning af infektionssygdomme undgås. Foranstaltningen har til formål at øge anvendelsen af kontrolsteder og fremme kontrolsteder af høj kvalitet.
      BESKRIVELSE AF OG FORMÅL MED GENNEMFØRELSESFORANSTALTNINGEN
      Foranstaltningen omfatter opførelse eller istandsættelse af kontrolsteder af høj kvalitet med henblik på at validere en forsøgscertificeringsordning på grundlag af resultaterne af gennemførlighedsundersøgelsen. Foranstaltningen forventes at fremme en økonomisk bæredygtig certificeringsordning for kontrolsteder af høj kvalitet med henblik på at forbedre velfærden for dyr, der transporteres over lange afstande.
      GENNEMFØRELSE
      Gennemførelsen varetages direkte af Generaldirektoratet for Sundhed og Forbrugere.
      TIDSPLAN OG VEJLEDENDE BELØB FOR INDKALDELSEN AF FORSLAG/DIREKTE TILDELING
      Der offentliggøres én indkaldelse af forslag (3 800 000 EUR). Foranstaltningen skal gennemføres inden for 24 måneder efter underskrivelsen af tilskudsaftalen. Indkaldelsen af forslag iværksættes, når gennemførlighedsundersøgelsen, jf. afsnit 1.2, er fuldt gennemført.
      MAKSIMAL SAMFINANSIERINGSSATS
      70 %
      VIGTIGSTE UDVÆLGELSES- OG TILDELINGSKRITERIER
      
                  —
               
               
                  Udvælgelseskriterier:
                  
                              —
                           
                           
                              Ansøgerens finansielle kapacitet:
                              
                                          —
                                       
                                       
                                          Ansøgere skal kunne dokumentere, at de har finansiel kapacitet til at gennemføre den foranstaltning, der skal finansieres.
                                       
                                    
                                          —
                                       
                                       
                                          Ansøgere skal kunne dokumentere, at de råder over de nødvendige egne ressourcer som supplement til den EF-medfinansiering, der ansøges om, og at de kan varetage den fornødne likviditetsstyring i forbindelse med forvaltningen af projektet. Et tilskud til en tilskudsmodtager må ikke være større end modtagerens samlede egenkapital og langfristede gæld.
                                       
                                    
                        
                              —
                           
                           
                              Ansøgerens tekniske og faglige kapacitet:
                              
                                          —
                                       
                                       
                                          Ansøgere skal have teknisk og faglig kapacitet til at gennemføre den foranstaltning, der skal samfinansieres. De skal kunne fremlægge dokumentation for deres viden og erfaring inden for dyrerelateret infrastruktur og dyretransport. De skal kunne fremlægge certificeringer og beskrivelser af de projekter og aktiviteter, de har gennemført i de tre seneste år, og især for projekter, der er relevante for denne foranstaltning. De skal indgive et detaljeret cv for hvert medlem af konsortiet og dokumentation for projektlederens ledelseskompetencer, herunder vedkommendes uddannelsesmæssige baggrund, eksamensbeviser og grader, faglige erfaring, forskningsarbejde og offentliggjorte værker.
                                       
                                    
                                          —
                                       
                                       
                                          Ansøgere skal kunne dokumentere, at de organisationer, der indgiver ansøgning i forbindelse med foranstaltningen, bakker fuldt op om projektets målsætninger og støtter princippet om at udarbejde en certificeringsordning for kontrolsteder, som skal indføres ved foranstaltningen. De skal forelægge dokumentation for de kontakter og internationale berørte parter, de påtænker at rådføre sig med, særlig hvad angår certificering, og hvis ressourcer de påtænker at trække på under udførelsen af den forberedende foranstaltning.
                                       
                                    
                        
            
                  —
               
               
                  Tildelingskriterier:
                  
                              —
                           
                           
                              Der anvendes følgende almindelige tildelingskriterier:
                              
                                          —
                                       
                                       
                                          forsvarligheden af fremgangsmåden (20 %)
                                       
                                    
                                          —
                                       
                                       
                                          arbejdets tilrettelæggelse, og i hvor høj grad de kompetente myndigheder og/eller organisationer i de medlemsstater, der er omfattet af foranstaltningen, er involveret i arbejdet (30 %)
                                       
                                    
                                          —
                                       
                                       
                                          projektets relevans på fællesskabsplan og multiplikatoreffekten (30 %)
                                       
                                    
                                          —
                                       
                                       
                                          projektets omkostningseffektivitet (20 %).
                                       
                                    
                        
            TILSKUDSTYPE
      Skriftlig aftale